b'\n_START_ARTICLE_\nMariveles, Bataan\n_START_SECTION_\nKasaysayan\n_START_PARAGRAPH_\nAng pangalan ng Mariveles ay sinasabing galing  sa "maraming dilis" na tumutukoy sa mga maliliit na isda na nahuhuli sa dagat na pumapalibot sa munisipalidad. Ang salitang "Maraming dilis" ay pinaikli sa "mara-dilis" at sa huli Mariveles sa  pagdaan ng panahon._NEWLINE_Isa pang maromansang alamat ang karaniwang iniuugnay sa Mariveles, ang kasaysayan ni Maria Velez. Si Maria Velez ay isang mongha. Nagkaroon ito ng talisuyong isang paring Franciscano. Nagkasundo silang mgatanan. Dahil sa hindi dumating ang galyong sasakyan, sila ay nagtungo sa magubat na pook ng Camaya._NEWLINE_Lumikha ng usap-usapan sa Maynila ang ginawang pagtatanan ng magkasintahan. Ipinag-utos ng pinuno na hanapin ang dalawa. Nagtanong ang mga kawal sa mga katutubo. Pinarusahan ang ayaw magtapat. Isang kawal Bataan ang nagtapat kung kaya dali-daling lumulan ang mga naghahanap sa \xe2\x80\x9cprahu\xe2\x80\x9d o Bangka at nagtungo sa Camaya._NEWLINE_Natagpuan ang dalawa sa dalampasigan . Si Maria Velez ay gula-gulanit ang damit at sa tabi niya ay ang paring Franciscano. Dinala ang pari sa Maynila at nang lumaon ay sa Bisaya  naman upang magturo ng relihiyon samantalang si Maria ay iniwan sa pag-aaruga ng isang matanda hanggang sa ipatapon sa siyudad ng Mexico._NEWLINE_Sa pangyayaring naganap nagbuhat ang pangalan ng dalawang pulo sa Corregidor na ngayo\xe2\x80\x99y tinatawag na pulo ng \xe2\x80\x9cFraile\xe2\x80\x9d at pulo ng \xe2\x80\x9cMongha\xe2\x80\x9d. Samantalang ang lugar na kinatatagpuan sa magsing-irog  ay tinawag na Mariveles hango sa pangalan ni \xe2\x80\x9cMaria Velez\xe2\x80\x9d'